
5. Svetovni mirovni vrh bo letos v Ljubljani

Ljubljana, 9. oktober – Med 13. in 15. oktobrom bo v Cankarjevem domu v Ljubljani  Svetovni mirovni vrh 2006, ki ga organizira Zveza joga društev Slovenije, častna pokroviteljica dogodka pa je ljubljanska županja Danica Simšič. Svetovni mirovni vrh je letno srečanje vseh, ki si prizadevajo za mir na svetu, strpnost, enakost, razvoj in boljši odnos do okolja. Pobudnik enega od letošnjih najpomembnejših mednarodnih dogodkov v Sloveniji je Njegova Svetost Vishwaguru Mahamandaleshwar Paramhans Swami Maheshwarananda, ustanovitelj organizacije Sri Deep Madhawananda Ashram Fellowship in avtor sistema Joga v vsakdanjem življenju.

Organizatorji na konferenci pričakujejo več tisoč udeležencev z vsega sveta, a tudi najvišje državnike, ugledne goste, predstavnike civilne družbe in verskih skupnosti ter znana imena s področij zaščite okolja, gospodarstva, znanosti, izobraževanja, kulture ter umetnosti, ki bodo sodelovali kot gostje, predavatelji ali s pisnimi prispevki. 
Svetovni mirovni vrh bo združeval konferenčni in kulturni del. Slovesni začetek Vrha bo v petek, 13. oktobra 2006, s humanitarnim multikulturnim koncertom »Mir v tvojih rokah«, na katerem bodo nastopali priznani umetniki z vsega sveta. Sobota bo namenjena razpravam o glavnih temah, ki so povezane z mirom v svetu: spoštovanje in razumevanje vseh kultur in religij, zaščita okolja in voda, zdravje, varnost, trajnostni družbeni razvoj, posebna pozornost pa bo namenjena pomenu mladih pri ustvarjanju boljše prihodnosti. Izjemen tridnevni dogodek se bo zaključil v nedeljo, 15. oktobra 2006, z zborovanjem Zveze joga društev Slovenije, ki ga bo s svojo prisotnostjo počastil Njegova Svetost  Vishwaguru Mahamandaleshwar Paramhans Swami Maheswarananda. V okviru srečanja bo potekal tudi humanitarni program sistema Joga v vsakdanjem življenju, vsi prihodki konference pa bodo namenjeni izobraževalnemu programu šole v Jadanu za ženske v indijski zvezni državi Rajastan.
Svetovni mirovni vrh podpira razvojne cilje tisočletja Združenih narodov do leta 2015 in vključuje prizadevanja za svetovni mir, zaščito okolja, zdravje, mladih, izobrazbo za vse, širjenje etičnih  in moralnih načel, strpnost, multikulturnost in multireligioznost ter trajnostni razvoj. Namen srečanja je širitev in podpora uresničevanja Razvojnih ciljev tisočletja v okviru Združenih narodov in vrednot »Iniciativne listine za Zemljo«. Širi sporočila Mahatme Gandhija o nenasilju, spoštovanju in miru ter uresničuje sporočila Njegove Svetosti Dharmsamrata Swamija Madhavanande "Eno v vsem in vse v enem"  kot  spodbudo vsem svetovnim voditeljem, da se združijo v prizadevanjih za svetovni mir, da pokažejo strpnost, spoštovanje in razumevanje ter priznajo moč enotnosti v raznolikosti.

